Diari Oficial de la Generalitat Valenciana


Sumari del DOGV 7399, del 10-11-2014 (2014/10651)

ORDE 86/2014, de 5 de novembre, de la Conselleria d'Educació, Cultura i Esport, per la qual s'establix el procediment per a l'assignació de recursos econòmics als centres de titularitat pública, i es convoquen ajudes econòmiques destinades als centres privats concertats, autoritzats per al desenrotllament del projecte experimental de contracte-programa, subscrit entre els centres i l'Administració educativa en què s'inclou el desenrotllament de programes de compensació educativa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7399

Data del DOGV
:   10-11-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/10850


Data del document
:   05-11-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 86/2014, de 5 de novembre, de la Conselleria d'Educació, Cultura i Esport, per la qual s'establix el procediment per a l'assignació de recursos econòmics als centres de titularitat pública, i es convoquen ajudes econòmiques destinades als centres privats concertats, autoritzats per al desenrotllament del projecte experimental de contracte-programa, subscrit entre els centres i l'Administració educativa en què s'inclou el desenrotllament de programes de compensació educativa. [2014/10440]  
La Llei Orgànica 2/2006, de 3 de maig, d'Educació (BOE 106, 04.05.2006), modificada per la Llei Orgànica 8/2013, de 9 de desembre, per a la millora de la qualitat educativa (BOE 295, 10.12.2013), establix en l'article 120 que els centres, en l'exercici de la seua autonomia, poden adoptar experimentacions, plans de treball, formes d'organització, normes de convivència i ampliació del calendari escolar o de l'horari lectiu d'àrees o matèries, en els termes que establisquen les administracions educatives i dins de les possibilitats que permeta la normativa aplicable, incloent-hi la laboral, sense que, en cap cas, s'imposen aportacions a les famílies, ni exigències per a les administracions educatives. A més, en el preàmbul considera que el sistema educatiu ha de centrar-se a millorar els resultats generals i les taxes de titulats en Educació Secundària Obligatòria, i a reduir l'abandó primerenc de l'educació i la formació.  
Entre els principis que inspiren el sistema educatiu, en l'esmentada llei es preveu l'esforç compartit per alumnat, famílies, professors, centres, administracions, institucions i el conjunt de la societat, així com l'autonomia per a establir i adequar les actuacions organitzatives i curriculars en el marc de les competències i responsabilitats que corresponen a l'Estat, a les comunitats autònomes, a les corporacions locals i als centres educatius.  
D'altra banda, en el preàmbul de la Llei Orgànica 8/2013 s'indiquen els principis sobre els quals s'inspira la reforma, que són, fonamentalment, l'augment de l'autonomia de centres, el reforç de la capacitat de gestió de la direcció dels centres, les avaluacions externes de fi d'etapa, la racionalització de l'oferta educativa i la flexibilització de les trajectòries.  
Així mateix, la Llei Orgànica 2/2006, de 3 de maig, modificada per la Llei Orgànica 8/2013, de 9 de desembre, per a la millora de la qualitat educativa, establix en els capítols I i II del títol II l'atenció a l'alumnat amb necessitat específica de suport educatiu i la compensació de les desigualtats en educació, respectivament, i indica, en l'article 80.1, que les administracions públiques desenrotllaran accions de caràcter compensatori en relació amb les persones, grups i àmbits territorials que es troben en situacions desfavorables i proveiran els recursos econòmics i els suports necessaris per a això.  
Per a complir les disposicions indicades i per a afavorir que cada centre elaborara un pla d'actuació global en aplicació de la seua autonomia, es va publicar l'Orde 42/2014, de 3 de juny, de la Conselleria d'Educació, Cultura i Esport (DOCV 7289, 05.06.2014), per la qual s'establixen els procediments per a l'autorització als centres sostinguts amb fons públics del projecte experimental de contracte-programa subscrit entre estos centres i l'Administració educativa en què s'inclou el desenrotllament de programes de compensació educativa. Esta orde es resol per mitjà de la Resolució de 15 de juliol de 2014 (DOCV 7321, 21.07.2014) i la correcció d'errors de la Resolució de 15 de juliol de 2014 (DOCV 7322, 22.07.2014), en què figura la relació de centres autoritzats per a l'aplicació de l'esmentat projecte experimental durant el curs 2014-2015.  
Amb la finalitat d'ajudar a sufragar les actuacions planificades per aquells centres autoritzats a desenrotllar contractes-programa durant el curs 2014-2015, la conselleria competent en matèria d'educació veu la necessitat de publicar una orde per a establir el procediment de l'assignació de recursos econòmics als centres públics i convocar ajudes econòmiques dirigides als centres privats concertats.  
  
A esta orde de convocatòria li és aplicable la Llei 38/2003, de 17 de novembre, General de Subvencions (BOE 276, 18.11.2003), d'acord amb el seu article 3.3 que establix que els preceptes d'esta llei seran aplicables a l'activitat subvencional de les administracions de les comunitats autònomes, així com als organismes públics i les restants entitats de dret públic amb personalitat jurídica pròpia vinculades a estes o que en depenen. També s'apliquen el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana (DOGV 1588, 17.07.1991), en el que estiga en vigor, i el Reglament general de subvencions aprovat pel RD 887/2006, de 21 de juliol (BOE 176, 25.07.2006).  
  
Per tot el que s'ha exposat anteriorment, tenint en compte els informes preceptius, concedida audiència als òrgans consultius corresponents, vista la proposta de la directora general d'Innovació, Ordenació i Política Lingüística, de data 4 de setembre de 2014, en exercici de la potestat reglamentària que reconeix l'article 28.e de la Llei 5/1983, de 30 de desembre, del Consell, en virtut de l'atribució de competències efectuades pel Decret 19/2012, de 7 de desembre, del president de la Generalitat, així com de les atribucions que em conferix l'article 47.3 del text refós de la Llei d'Hisenda Pública de la Generalitat Valenciana,  
  
  
ORDENE  
  
Primer. Objecte  
La Conselleria d'Educació, Cultura i Esport, dins dels límits pressupostaris establits per la Llei de Pressupostos de la Generalitat per a l'exercici 2014 per a esta finalitat, assignarà recursos econòmics als centres de titularitat pública i concedirà ajudes econòmiques destinades als centres privats concertats, per a la posada en marxa i desenrotllament de les actuacions i programes previstos en el projecte experimental de contracte-programa autoritzat, la finalitat del qual és incrementar l'èxit escolar i reduir l'abandó primerenc de l'educació i la formació.  
  
  
Segon. Destinataris  
1. Per a l'assignació de recursos econòmics, els destinataris són els centres de titularitat pública autoritzats segons la Resolució de 15 de juliol de 2014, de la Direcció General d'Innovació, Ordenació i Política Lingüística, per a la posada en marxa i desenrotllament de les actuacions previstes en el projecte experimental de contractes-programa durant el curs 2014-2015.  
2. Per a la concessió d'ajudes econòmiques, els destinataris són els centres privats concertats sostinguts amb fons públics autoritzats segons la Resolució de 15 de juliol de 2014, de la Direcció General d'Innovació, Ordenació i Política Lingüística, per a la posada en marxa i desenrotllament de les actuacions previstes en el projecte experimental de contractes-programa durant el curs 2014-2015.  
  
Tercer. Finançament  
1. Als centres educatius de titularitat pública autoritzats se'ls podrà assignar una quantitat econòmica per al desenrotllament de les diferents mesures previstes en el pla d'actuació fins a un màxim de 4.000.000 d'euros, amb càrrec al capítol II, aplicació pressupostària 22.80.3688.510.73.9, de l'exercici pressupostari per a 2014 de la Generalitat Valenciana.  
2. Als centres concertats de titularitat privada autoritzats, se'ls atorgaran ajudes econòmiques en concepte de subvenció i se sufragaran amb càrrec al capítol IV, de la secció, servici i programa 75.27.8485.070.22, del Pressupost de la Generalitat per al 2014, línia de subvenció T0072000, per un import màxim de 160.000 euros, per a aquelles actuacions corresponents a programes de compensació educativa, i línia de subvenció T7857, per un import màxim de 500.000 euros, per a ajudes per al finançament als centres que desenrotllen programes per a la reducció de l'abandó escolar i increment de l'èxit incorporats al seu contracte-programa.  
3. La direcció general competent en matèria d'innovació educativa podrà complementar els recursos econòmics assignats inicialment als centres seleccionats per al desenrotllament de contractes-programa, en funció de les seues disponibilitats pressupostàries corresponents a l'exercici de 2014, com a conseqüència dels crèdits que es generen o es modifiquen en els capítols de gasto indicats. Així mateix, el mencionat import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
4. Les ajudes atorgades, en concepte de subvenció, als centres privats concertats seran en règim de concurrència competitiva. La percepció d'esta subvenció és compatible amb qualssevol altres subvencions, ajudes, ingressos o recursos per a la mateixa finalitat, procedents d'organismes públics o privats, sense que l'import total de les ajudes rebudes puga superar el cost de l'activitat subvencionada.  
  
  
Quart. Notificació a la Comissió Europea  
Esta convocatòria, de conformitat amb l'article 3.4 i el 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), està exempta de notificació a la Comissió Europea perquè no li és aplicable l'article 107, apartat 1, del Tractat de Funcionament de la Unió Europea, en la mesura que no afecta els intercanvis comercials entre els estats membres.  
  
  
Quint. Bases  
S'aproven les bases per les quals es regix esta convocatòria, incloses com a annex I d'esta orde, i els models d'instància, inclosos com a annex II-A i II-B.  
  
DISPOSICIONS FINALS  
  
Primera. Delegació  
Es delega en la direcció general competent en matèria d'innovació educativa la facultat d'assignar els recursos econòmics, en el cas dels centres públics, i concedir o denegar ajudes, als centres privats concertats, així com perquè dicte les resolucions i instruccions necessàries per a l'execució d'esta orde. A més, se l'autoritza perquè dicte resolucions que complementen o modifiquen les resolucions anteriors, en cas de necessitat, de conformitat amb l'article 19, punt 4, de la Llei General de Subvencions, segons el qual tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió en els termes establits en la normativa reguladora de la subvenció.  
  
Així mateix, es delega en la direcció general competent en matèria d'innovació educativa la resolució dels expedients de reintegrament de la subvenció que siguen pertinents i se l'autoritza per a l'ampliació dels terminis de presentació d'instàncies i justificacions, quan es considere aconsellable per a l'execució d'esta orde, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, 27.11.1992).  
  
Segona. Producció d'efectes  
La present orde produirà efectes l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, 27.11.1992), i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa (BOE 167, 14.07.1998), la present orde posa fi a la via administrativa. Els centres de titularitat privada concertats podran recórrer potestativament contra esta orde en reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 5 de novembre de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases de la convocatòria  
  
Primera. Objecte  
1. Establir el procediment d'assignació de recursos econòmics als centres de titularitat pública i convocar ajudes econòmiques destinades als centres privats concertats, per a la posada en marxa i desenrotllament de les actuacions previstes en el projecte experimental de contracte-programa, en els centres autoritzats segons la Resolució de 15 de juliol de 2014, de la Direcció General d'Innovació, Ordenació i Política Lingüística.  
2. Els recursos econòmics s'atorgaran, als centres de titularitat pública, en concepte de gastos de funcionament, per a desenrotllar les actuacions previstes en el seu contracte-programa.  
3. Les ajudes s'atorgaran, en concepte de subvenció, als centres concertats de titularitat privada autoritzats per l'Administració educativa per a desenrotllar les actuacions previstes en el seu contracte-programa, amb l'objecte de contribuir als gastos derivats de la seua realització.  
  
  
Segona. Sol·licitud i termini de presentació  
1. La formalització i presentació de la sol·licitud per als centres públics autoritzats per a la posada en marxa del projecte experimental de contracte-programa en la Resolució de 15 de juliol de 2014, segons el model que apareix com a annex II-A d'esta orde i dirigida a la Direcció General d'Innovació, Ordenació i Política Lingüística de la Conselleria d'Educació, Cultura i Esport, es realitzarà per via telemàtica, seguint les instruccions dels mitjans facilitats pel servidor d'informació.  
  
2. La formalització de la sol·licitud per als centres privats concertats autoritzats per a la posada en marxa del projecte experimental de contracte-programa segons la Resolució de 15 de juliol de 2014 es realitzarà segons el model que apareix com a annex II-B d'esta orde i es dirigirà a la Direcció General d'Innovació, Ordenació i Política Lingüística de la Conselleria d'Educació, Cultura i Esport, seguint els passos següents:  
  
a) Omplir i imprimir la instància de sol·licitud d'ajudes econòmiques per a centres privats concertats (annex II-B), utilitzant els mitjans facilitats pel servidor d'informació, prèvia recuperació de la informació relativa al contracte-programa del curs 2014-2015.  
b) Presentar la instància de sol·licitud (annex II-B) segellada i firmada, junt amb la documentació que l'acompanya, en el Registre General de la Conselleria d'Educació, Cultura i Esport, en els registres generals de les direccions territorials amb competències en matèria d'educació, o en qualsevol de les dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener. Si, fent ús d'este dret, l'expedient és remés per correu certificat, la sol·licitud haurà de ser presentada en les oficines de correus i haurà de complir el procediment establit en l'article 205.3 del Reglament del Servici de Correus: les instàncies seran presentades en sobre obert perquè la persona encarregada hi estampe el segell de dates. Haurà de figurar amb claredat el nom de l'oficina i la data de presentació abans de certificar-les.  
  
c) Recuperar de nou la informació relativa al contracte-programa del curs 2014-2015 i pujar la instància de sol·licitud escanejada al mitjà telemàtic amb el corresponent registre d'entrada.  
3. La sol·licitud ha de ser presentada en el termini de set dies hàbils a comptar de l'endemà de la publicació d'esta convocatòria en el Diari Oficial de la Comunitat Valenciana. L'incompliment d'este termini determinarà l'exclusió de la convocatòria.  
Tercera. Documentació per a centres privats concertats  
1. Els centres concertats, de titularitat privada, ompliran la sol·licitud que consta com a annex II-B d'esta orde, que inclou els apartats següents:  
a) Dades d'identificació del centre. Apartat A.  
b) Ajuda econòmica sol·licitada. Apartat B.  
c) Declaració responsable de la titularitat del centre de no incórrer en cap de les circumstàncies establides en l'article 13 de la Llei 38/2003 General de Subvencions, que impedixen obtindre la condició de beneficiari d'esta convocatòria de subvencions. Apartat C.  
d) Declaració responsable de compromís de compliment de les obligacions que es deriven de la recepció de la subvenció. Apartat E.  
2. La sol·licitud ha d'anar acompanyada per la documentació que acredite estar al corrent de les seues obligacions tributàries i amb la Seguretat Social:  
a) Certificat actualitzat de l'Administració de la Seguretat Social que acredite que el centre es troba al corrent de les seues obligacions amb la Seguretat Social.  
b) Certificat actualitzat de la delegació corresponent de l'Agència Estatal de l'Administració Tributària que acredite que el centre es troba al corrent de les seues obligacions tributàries amb la hisenda estatal.  
  
c) Certificat actualitzat de la Conselleria d'Hisenda i Administració Pública de la Generalitat que acredite que el centre es troba al corrent de les seues obligacions tributàries amb la hisenda autonòmica valenciana.  
  
La presentació dels certificats anteriors es podrà substituir per l'autorització a la Conselleria d'Educació, Cultura i Esport per a accedir a la informació proporcionada per l'Agència Estatal de l'Administració Tributària, per l'Administració de la Seguretat Social i per l'Administració tributària de la Generalitat de trobar-se al corrent en el compliment de les seues obligacions tributàries i amb la Seguretat Social. S'inclou esta autorització en l'annex II-B com a apartat D.  
  
3. Tots els documents que s'aporten han de ser originals o fotocòpies compulsades. Les compulses de les fotocòpies seran efectuades pels registres que hagen de remetre la documentació, sempre que este registre pertanga a l'Administració General de l'Estat o a qualsevol administració de les comunitats autònomes, o a alguna de les entitats que integren l'Administració local, si en este últim cas ha subscrit el corresponent conveni, d'acord amb els articles 38.4 apartats a i b i 38.5 de la Llei 30/1992, de Règim Jurídic de les Administracions Públiques i del Procediment Administratiu Comú, i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'Administració de la Generalitat Valenciana.  
  
  
Quarta. Instrucció del procediment  
En compliment de l'article 71.1 de la Llei 30/1992, de Règim Jurídic de les Administracions Públiques i del Procediment Administratiu Comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, es reclamaran per qualsevol mitjà que permeta tindre constància al centre sol·licitant de la recepció per l'interessat, i se li concedirà un termini de 10 dies perquè puga esmenar la falta o adjuntar els documents preceptius, amb indicació que si no ho fa, es considerarà que ha desistit de la seua petició i es declararà l'esmentat desistiment en la resolució de la convocatòria.  
  
Quinta. Comissió avaluadora  
1. Es constituirà una comissió de selecció, seguiment i avaluació la composició de la qual serà la següent:  
President:  
- El subdirector general d'Innovació i Qualitat Educativa o persona en qui delegue.  
Vocals:  
- L'inspector general d'Educació o persona en qui delegue.  
- El cap del Servici d'Avaluació i Estudis o persona en qui delegue.  
  
- El cap del Servici de Formació del Professorat o persona en qui delegue.  
- El cap del Servici d'Ordenació Acadèmica o persona en qui delegue.  
- El cap de Programes d'Innovació i Reformes Experimentals.  
- Un representant de la Subdirecció General de Personal Docent.  
- Un representant de la Subdirecció General de Centres Docents.  
- Els caps dels servicis territorials d'Educació.  
- Els inspectors designats per a la coordinació d'estos programes en cada direcció territorial.  
- Un funcionari de la Direcció General d'Innovació, Ordenació i Política Lingüística, que realitzarà les funcions de secretari de la comissió.  
Es podran incorporar, amb veu i sense vot, tots els tècnics en la matèria que es consideren necessaris per al correcte desenrotllament de les funcions encomanades.  
2. Serà funció de la comissió avaluadora realitzar la proposta d'assignació de recursos econòmics per als centres de titularitat pública, així com proposar les ajudes econòmiques en el cas dels centres de titularitat privada, tenint en compte el que establixen les bases sexta, sèptima i octava d'esta orde.  
  
Sexta. Criteris d'assignació de recursos per als centres de titularitat pública  
1. La comissió avaluadora efectuarà la valoració dels expedients presentats i la proposta d'assignació de l'import corresponent a cada centre de titularitat pública. Esta assignació es realitzarà de forma proporcional a la puntuació obtinguda pels centres autoritzats segons els criteris de valoració establits en la base octava d'esta orde.  
  
2.S'assignaran recursos econòmics per a estos centres, fins a un màxim de 4.000.000 d'euros.  
  
Sèptima. Criteris de concessió d'ajudes per als centres privats concertats  
1. La comissió avaluadora efectuarà la valoració dels expedients presentats i la proposta de concessió i denegació de les ajudes, així com l'assignació de l'import de les ajudes previstes en esta orde, per als centres privats concertats.  
2. Per a realitzar la proposta de l'assignació de l'import de les ajudes, la comissió tindrà en compte els criteris de concessió següents:  
a) S'adjudicaran ajudes per un import màxim de 160.000 euros, distribuïdes entre els centres que tinguen autoritzats programes o mesures de compensació educativa.  
b) S'adjudicaran ajudes per un import màxim de 500.000 euros, distribuïdes entre la totalitat dels centres autoritzats per a desenrotllar programes per a la reducció de l'abandó escolar i increment de l'èxit incorporats en el seu contracte-programa.  
c) La dotació pressupostària es distribuirà tenint en compte les necessitats plantejades per cada centre i es realitzarà de forma proporcional a la puntuació obtinguda pels centres autoritzats segons els criteris de valoració establits en la base octava d'esta orde.  
d) A cap centre se li podrà adjudicar en concepte d'ajuda una quantia superior a la quantitat sol·licitada.  
  
Octava. Criteris de valoració  
Els criteris de valoració per a obtindre la puntuació del projecte de cada centre seran els següents:  
a) Grau de necessitat del centre d'acord amb les dades generals i el diagnòstic de la seua situació (fins a 30 punts):  
- Característiques de l'alumnat (fins a 10 punts).  
- Resultats dels processos d'avaluació externs i interns (fins a 10 punts).  
- Característiques de l'entorn del centre (fins a 10 punts).  
b) Adequació del pla d'actuació a les característiques i objectius que es pretenen aconseguir; mecanismes de seguiment i avaluació proposats (fins a 30 punts):  
- Coherència entre el diagnòstic i les mesures proposades (fins a 10 punts).  
- Implicació del professorat del centre. Es valorarà, especialment, la realització de les actuacions d'atenció directa a l'alumnat per part del professorat amb destinació definitiva en el centre (fins a 10 punts).  
  
- Grau d'acord aconseguit en el claustre per a la participació en el programa (fins a 5 punts).  
- Procediments de seguiment i d'avaluació establits (fins a 5 punts).  
  
c) Valoració dels programes i actuacions previstes amb la següent distribució, o de forma ponderada, en el cas dels centres que no proposen actuacions en tots els apartats (fins a 40 punts):  
- Actuacions d'atenció a l'alumnat i de millora en l'organització del centre (fins a 20 punts).  
- Actuacions per a la millora de la participació i implicació de les famílies (fins a 10 punts).  
- Actuacions en relació amb l'entorn del centre (fins a 5 punts).  
- Actuacions per a la millora de la coordinació i formació del professorat (fins a 5 punts).  
  
Novena. Resolució  
1. Una vegada realitzada la proposta de la comissió avaluadora, sobre l'assignació i concessió de les ajudes i l'exclusió d'aquelles sol·licituds que no complisquen els requisits previstos en l'orde de convocatòria, el Servici d'Avaluació i Estudis, com a òrgan instructor del procediment, informarà i elevarà la proposta a la directora general d'Innovació, Ordenació i Política Lingüística, que resoldrà per delegació de la consellera.  
2. La resolució expressarà:  
a) Centres a què s'assignen recursos econòmics o adjudiquen ajudes econòmiques, amb l'especificació de l'import concedit.  
b) Centres que resulten exclosos de la convocatòria i l'especificació dels motius de l'exclusió.  
3. La resolució a què fa referència esta base es dictarà i publicarà en el Diari Oficial de la Comunitat Valenciana en el termini màxim de sis mesos a comptar de l'endemà de la finalització del termini de presentació de les sol·licituds. En cas que transcorregut este termini no s'haja dictat cap resolució, les sol·licituds presentades es consideraran desestimades, sense perjuí de l'obligació de l'Administració de resoldre, de conformitat amb el que disposa l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Deu. Obligacions dels centres privats concertats beneficiaris de la subvenció  
1. Els beneficiaris de la subvenció, de conformitat amb l'article 14 de la Llei 38/2003, General de Subvencions, han de complir les obligacions següents:  
a) Desenrotllar durant el curs escolar 2014-2015 el pla d'actuació inclòs en el contracte-programa autoritzat per l'Administració educativa.  
b) Presentar la documentació justificativa de la subvenció en els termes i terminis previstos en la convocatòria davant de la direcció general competent en matèria d'innovació educativa.  
c) Sotmetre's a les actuacions de comprovació a efectuar per la conselleria competent en matèria d'educació, de la Generalitat, així com qualssevol altres de comprovació i control financer que puguen realitzar els òrgans de control competents, i aportar tota la informació que els siga requerida en l'exercici de les actuacions anteriors.  
d) Acreditar, amb anterioritat a dictar-se la proposta de resolució de concessió, estar al corrent de les seues obligacions tributàries i de la Seguretat Social en els termes que preveu la normativa vigent.  
e) Comunicar a la direcció general competent en matèria d'innovació educativa l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons rebuts.  
f) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
g) Incloure en la publicitat del centre el fet que els contractes-programa estan parcialment subvencionats per la Conselleria d'Educació, Cultura i Esport de la Generalitat.  
h) Procedir al reintegrament dels fons percebuts en el cas d'incompliment de qualsevol de les condicions i obligacions imposades als beneficiaris amb motiu de la concessió de la subvenció i en els supòsits previstos en la Llei 38/2003, General de Subvencions.  
2. L'incompliment de les obligacions anteriors donarà lloc a l'exigència de les responsabilitats o sancions que corresponguen, d'acord amb el títol IV de la Llei 38/2003, General de Subvencions.  
  
Onze. Règim de pagament, justificació de la subvenció i termini de presentació del compte justificatiu per als centres privats concertats  
  
1. El pagament de les ajudes es farà efectiu quan justifiquen la totalitat de la subvenció concedida.  
2. El pagament es realitzarà en el mateix compte que el centre tinga donat d'alta en la Conselleria d'Educació, Cultura i Esport per a percebre el pagament del concert.  
3. El mode de justificar la subvenció concedida serà per mitjà de compte justificatiu.  
4. El termini per a presentar la justificació de la subvenció a la direcció general competent en matèria d'innovació educativa, en els termes que es descriuen en els punts següents, s'establirà en la resolució d'esta convocatòria, i, en tot cas, amb anterioritat a la data de tancament de l'exercici econòmic que determine la Conselleria d'Hisenda i Administració Pública.  
5. La documentació que la titularitat del centre ha de presentar a la direcció general competent en matèria d'innovació educativa és la següent:  
a) Memòria econòmica justificativa del cost de les activitats subvencionades, que contindrà:  
- La relació classificada dels gastos de l'activitat, amb identificació del creditor i del document, el seu import, la data d'emissió i, si és el cas, la data de pagament. Tota la facturació ha d'estar datada en el període comprés entre la data d'autorització del projecte experimental de contracte-programa per al curs 2014-2015 i la data de justificació.  
  
- Les factures o documents de valor probatori equivalent amb validesa en el tràfic jurídic mercantil o amb eficàcia administrativa incorporats en la relació esmentada anteriorment.  
b) Document de la titularitat del centre en què es faça constar que s'estan desenrotllant les actuacions incloses en el contracte-programa autoritzat.  
c) Certificats de trobar-se al corrent en el compliment de les seues obligacions tributàries i amb la Seguretat Social, en els mateixos termes que els requerits en el punt 2 de la base tercera d'esta orde.  
6. Tots els documents que s'aporten han de ser originals o fotocòpies compulsades.  
7. La quantitat justificada serà com a mínim igual a l'ajuda concedida.  
8. La falta de justificació és una infracció greu segons l'article 57 de la Llei 38/2003, General de Subvencions, que serà sancionada segons la legislació vigent.  
  
Dotze. Causes de reintegrament de la subvenció per als centres privats concertats  
1. El centre receptor procedirà al reintegrament de la quantitat percebuda i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:  
a) Obtenció de la subvenció falsejant les condicions requerides per a això o ocultant aquelles que ho haurien impedit.  
b) Incompliment de l'activitat o la no-adopció del comportament que fonamenten la concessió de la subvenció.  
c) Incompliment de l'obligació de justificació o la justificació insuficient, en els termes que establix l'article 30 de la Llei General de Subvencions i en els terminis assenyalats en la base onze, punt 4, d'esta orde.  
d) Incompliment de l'obligació d'adoptar les mesures de difusió contingudes en la lletra g del punt 1 de la base deu d'esta orde.  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades.  
f) Incompliment de qualsevol de les condicions i obligacions imposades als beneficiaris amb motiu de la concessió de la subvenció previstes en esta convocatòria.  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma de les quals supere el cost de l'activitat subvencionable, donarà lloc a la modificació de la resolució de concessió, i es reduirà la subvenció en la quantia que supere el cost dels servicis, de conformitat amb l'article 37.1 lletra g de la Llei 38/2003, General de Subvencions.  
  
3. El beneficiari haurà d'efectuar el reintegrament per mitjà de transferència bancària o xec nominatiu a favor de la Conselleria d'Hisenda i Administració Pública de la Generalitat per l'import resultant de les quantitats sobrants per qualsevol de les causes enumerades en esta base. La còpia de la transferència bancària o el xec nominatiu hauran de ser remesos a la direcció general competent en matèria d'innovació educativa perquè en prenga coneixement o els tramite, respectivament.  
4. El procediment de reintegrament de les quantitats indegudament percebudes l'iniciarà la direcció general competent en matèria d'innovació educativa, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament. Este procediment haurà de garantir la preceptiva audiència a la persona interessada abans de l'elaboració de la resolució definitiva.  
  
Esta serà notificada igualment a l'interessat i tindrà naturalesa de liquidació definitiva a efecte del còmput del cobrament del deute en període voluntari de recaptació.  
  
Tretze. Justificació de gastos per als centres públics  
1. Els centres de titularitat pública no necessitaran aportar justificació addicional de gastos per al pagament de la dotació econòmica assignada en la corresponent resolució i destinada a l'aplicació del contracte-programa autoritzat en el curs 2014-2015, atés el seu caràcter de sobredotació per gastos extraordinaris de funcionament.  
2. Els centres docents, per al control de l'activitat econòmica del centre, hauran d'especificar els ingressos i els gastos que es produïsquen per raó d'esta convocatòria. Hauran d'adjuntar, a més, la justificació de l'import de l'assignació econòmica concedida al balanç anual que han d'efectuar d'acord amb el que disposa l'Orde de 18 de maig de 1995, de la Conselleria d'Educació i Ciència (DOGV 2526, 09.06.1995).